
DISSERTATIO  MEDICA  / 


INAUGURALIS 


CYNANCHE  TRACHEALI. 


AUCTORE  JACOBO  HAJRBY. 


EXORDIUM. 


•TiAMSi  Cvnanclie  Trachealis  non  nisi  a  nu¬ 


peris  quibusdam  auctoribus  descripta  fuerit^ 
non  aliud  invenies  malum,  nominibus  amplius 
ornatum  ;  dicitur  enim  a  medicis,  Morbus  In- 
fantum.  Morbus  Strangulatorius,  Cynanche 
Stridula,  Cynanche  Laryngea,  Suffocatio  Stri¬ 
dula,  Asthma  Infantum  Spasmodica,  et  simi¬ 
lia,  ^ 

Infantum  cynanche  trachealis  plerumque 
morbus  est ;  tenerae  quidem  aetati  fere  omni¬ 
no  proprius.  Raro  antequam  lacte  depulsi 
fuerint  adoritur  ;  eo  autem  tempore  exacto, 
quo  juniores  sunt,  eo  obnoxiores,  eoque  ma¬ 
jore  discrimine  versantur. 

Pube  adventante  malum  rarius  evenit,  sic 
ut  pauci  post  duodecimum  annum  afficiantur, 
etsi  nonnullos  adultae  aetatis  cito  correptos 
intra  paucas  inde  horas  periisse  accepimus. 
Haec  tamen  raro  incidunt,  quamvis  dux  illus¬ 
trissimus  ille  vereque  patriae  pater,  Washing¬ 
ton,  lugubri  fuerit  exemplo,  qui,  remediis  po- 
tentissimis  frustra  exhibitis,  intra  viginti  qua- 
tuorque  horarum  spatium  absumptus  est,  anno 
aetatis  suae  sexagesimo  octavo.  Neque  unus 
cynanches  impetus  a  futuris  sospitem  praestat ; 
sed  impetus  post  primum  leniores  sunt,  nisi 
paulo  post  ille  cessaverit,  aegrum  invadant, 
quando  cito  jugulari  solent. 

Plerosque  inter  auctores  convenit,  hunc  mor¬ 
bum  crebrius  et  periculosius  prope  mare,  loca- 
que  humilia,  paludosa  videri,  quam  in  mediter- 

raneis  ;  ideoque  recens  quidam,  quae  de  morbo 
apud  Letham  observaverat  proferens,  semper 
cynanchen  lethalem  factam  esse  non  longius  a 
littore  quam  lapidem  illuc  facile  conjiceres  af¬ 
firmavit. 

Nullus  dubito  quin  locis  mediterraneis  epi¬ 
demicum  saepe  agat,  praesertim  vere  hieme¬ 
que  j  licet  per  omne  tempus  subinde  aggreditur, 
uti  cum  frigus  calori  et  humori  supervenerit, 
et  Eurus  dominatur,  quod  saepius  fit. 

Cynanche  trachealis,  quamvis  manifeste  in¬ 
flammationem  habeat,  ut  morbus  spasmodicus 
utique  occurrit  aliquando,  quod  doctissimus 
Franciscus  Home,  qui  primus  accurate  descri¬ 
bit,  se  quondam  vidisse  tradidit. 

Auctorum  alii  cynanchen  duas  in  species  di¬ 
viserunt,  Inflammatoriam  nempe  ac  Purulen¬ 
tam  :  alii,  ut  M.  Valentin,  in  tres.  Inflamma¬ 
toriam,  Spasmodicam,  Catarrhalemt.  Attamen 
divisio  illa  nobis  videtur  optima,  quae  in  spas¬ 
modicam  et  inflammatoriam  diducit ;  nec  qui- 


*  Valentin  siir  le  Group. 

dem  ultra  speciem  inflammatoriam  vagari  in 
paginis  sequentibus  proposui. 


DEFINITIONEM 

Quam  clarissimus  Cullenus  tradidit,  ut  usui 
accommodatissimam,  huc  transtulimus : 

“  Cynanche  (trachealis)  respiratione  difficili, 
‘‘  inspiratione  strepente,  voce  rauca,  tussi  clan- 
gosa,  tumore  fere  nullo  in  faucibus  apparente, 
deglutitione  parum  difficili,  et  febre  syno- 
‘‘  cha 


HISTORIA. 

Cynanche  Trachealis  haudquaquam  eodem 
semper  modo  accedit.  Impetus  aliquando  su¬ 
bitus  inexpectatus.  Signa  in  definitione  dic- 


•  Synopsis  Nosologiae,  p.  9. 

ta  nonnunquam  ab  ipso  morbi  principio  gras¬ 
santur  ;  plerumque  tamen,  languor,  lassitu¬ 
do,  solitorum  ludorum  taedium  antecedunt. 
Puer,^^  ut  Cheyne  *  accurate  notavit,  “  so- 
cios  evitat,  segregatusque  ab  iis  sedet,  hebes, 
‘‘  moestus,  quasi  periculum  futurum  meditatus.’^ 
Tussis  levicula,  vel  sternutamenta  catarrho  vul¬ 
gari  subsimilia,  horrores  comitante  calore,  sitis, 
aliaque  febris  signa  crebro  occurrunt. 

Morbus  in  parte  se  manifestat  per  spiritum 
difficilem,  cum  sono  rauco,  clangoso,  stridulo, 
interloquendum  et  tussiendum  edito:  quem  non¬ 
nulli  ad  sonum  tubae  aheneae,  bellicosae,  alii  ad 
galli  cantum  retulerunt.  Tussi  quoque  sonus  pro¬ 
prius  est,  latratui  catelli  Melitaei  variisque  si¬ 
milibus  sonis  ab  auctoribus  comparatus,  quem  ta¬ 
men  ego  describere  non  conabor  ;  semel  tamen 
auditum  oblivisci  non  poteris. 

Quum  autem  tussis  morbo  praecessit,  eam 
quae  catarrhum  comitatur,  valde  simulat ;  alias 
sonum  stridulum  prae  se  fert  a  morbi  princi- 
pio. 


•  Cheyne’s  Essay  on  Cynanche  Trachealis,  p,  16. 

Cum  his  signis  sensus  est  doloris  stricturae¬ 
que  circa  laryngem,  de  qua  aegri  plerumque 
queruntur,  qui  conditionem  suam  describere 
possunt :  spiritus  quoque  difficultas,  cum  sono 
strepente  per  inspirationem,  quasi  ams  via, 
hac  in  parte  qua  transeundum  est,  arctaretur ; 
hic  sonus  plus  minusve  facilis  auditu,  pro  vio¬ 
lentia  accessionis.  Fauces  inspicienti,  vix  ul¬ 
lae  inflammationis  vel  tumoris  notae  se  os¬ 
tendunt,  crebro  tamen  rubor  vel  etiam  tumor 
videantur.  Devoratio  primo  parum  vel  nihil 
laeditur  ;  sed  cibi  appetitus  multum  minuitur. 
Hoc  tamen  signum  minime  perpetuum  est  ; 
quum  “  pueri,”  ait  Home,  “  cibum  aliquando 
‘‘  capient,  momento  postea  morituri. 

Morbo  progrediente,  tussis  sonora,  stridula, 
spiritus  magis  magisque  laboriosus  fit  ^  angus¬ 
tiae  gutturis  augescunt,  saepe  quidem  fere  ad 
suffocationem  ;  caputque  aegrotantis  retrorsum 
agitur,  ut  angorem  suffocantem  evitet :  se  ad 
positum  erectum  excitat,  non  amplius  supinus 
jacere  patiens  ex  ejusdem  timore,  sed  positu 
mutato  nullum  auxilium  invenit.  Spiritus  ad- 

huc  citatior,  strepentior  ;  tussis  accessiones 
crebriores,  veliementiores ;  atque  fere  hunc  ad 
modum  morbus  augescere  pergit,  donec  vel  re¬ 
missio,  fere  tempus  matutinum  versus,  super¬ 
veniat,  vel  signis  jam  descriptis,  praesertim 
spirandi  difficultate,  fauciumque  strangulatione, 
subito  et  exinsperato  extinguitur. 

Tussis  protinus  sub  initio  brevis  et  sicca  est, 
atque  hoc  tempore  os  plerumque  saliva  imple¬ 
tur,  quae  tamen  solito  viscosior  apparet,  atque 
malo  procedente,  tussis  ingravescit,  et  mucus, 
vel  portiones  materiae  tenuis,  viscidae,  mem¬ 
branosae,  haud  raro  expuuntur  ;  quod,  siquan¬ 
do  accidit,  magno  lenimini  esse  solet. 

Pulsus,  incipiente  morbo,  plenus,  citissimus, 
paulatim  fit  debilior  et  mollior  ;  calor  cutis  in¬ 
gens,  cum  rubore  vultus  et  tumore  5  conatus  ad 
vomitum  frequentes,  sitis,  insolita  anxietas,  jac¬ 
tatioque  superveniunt.  Lingua  primo  albida, 
nunc  colorem  fuscum  vel  atrum  induit,  alvus 
tarda,  urina  parca,  colore  atriore.  Brevem,  bre¬ 
vissimae  quidem  remissiones,  quas  in  cynanche 
inflammatoria  occurrere  diximus,  quamvis  mi- 

nime  infrequentes,  raro  distincte  notantur.  Su¬ 
bita  et  perfecta  quasi  remissio  videtur  praeci¬ 
pue  notare  speciem  spasmodicam  ;  atque  hoc 
quidem  commodissimum  signum  est  quo  ad  dig¬ 
noscendum  uti  possumus.  Etiamsi  respirandi 
difficultas,  sensusque  strangulationis  nonnun- 
quam  levem  remissionem  patiantur,  tamen  fe¬ 
bris,  anxietas,  tussis  sicca  brevicula,  immutatae 
fere  perstant  ;  brevi  quidem  tempore  omnia 
signa  recurrunt,  et,  ut  videtur,  aucta  vehemen¬ 
tia.  Respirandi  difficultas  nunc  fit  enormis, 
pulsus  adeo  celer  ut  vix  numerari  potest,  maxi- 
meque  debilis  et  abnormis,  vultus  tumidus  livi¬ 
dus,  labia  purpureo  colore,  sitis  ingens,  calor 
cutis  intensus  est,  atque  misellus  aut  sensim 
cruciatibus  succumbit,  aut  subito  convulsioni¬ 
bus,  ut  videtur,  tollitur. 

Spatium  cynanche  tracheali  occupatum  mag- 
nopere  variat ;  modo  tempus  mediocre  durat, 
formam  quasi  longam  induens  ;  modo  celerri- 
ma,  intra  paucas  horas  terminatur  ;  multum  ve¬ 
ro  a  gradu  inflammationis,  spasmi  vehementia, 
pueri  robore  et  constitutione  pendet ;  sed  cum 

lethalis  evadit,  id  fere  die  primo  vel  secundo 
accidit. 


CAUSAE  PRAEDISPONENTES. 

Quoniam  cynanche  trachealis  pueros  unius 
ad  duodecim  annorum  fere  adoriatur,  pueritia 
una  ex  causis  praeparantibus  praecipuis  habea¬ 
tur.  Infantes  floridi,  robusto  plenoque  corpore 
praediti,  supra  aetatem  alacres,  vivaces,  huic 
magis  obnoxii  sunt.  Semel  affecti,  ad  morbi 
reditum  mire  proclives  videntur.  Catarrhi  longi 
e  variola,  rubeola,  pertussi,  causae  hujus  morbi 
efficacissimae  praedisponentes  fiunt.  Ams  con¬ 
ditio  peculiaris  nondum  explorata  a  plerisque 
auctoribus  ad  cynanchem  trachealem  miro 
modo  disponere  credita  est  ;  quamvis  exci¬ 
tans  potius  quam  praedisponens  aestimari  de- 
bet.  Dr  Cheyne  tracheae  ipsius  imbecillitatem, 
quomodocunque  inductam,  causam  hujusmodi 

considerat ;  ideoque  morbum  raro  post  puber¬ 
tatem  adoriri  contendit,  quo  tempore  mutatio 
insignis  in  trachea  conspicitur,  ut  notissima  il¬ 
la,  vocis  mutatio,  praeclare  indicat 


CAUSAE  EXCITANTES, 

.  Dubium  esse  non  potest,  quin  causae  hujus 
excitantes  eaedem  sunt  ac  quae  aliarum  par¬ 
tium  inflammationes  inducunt ;  scilicet,  frigus, 
humor,  caloris  frigorisque  vicissitudines,  frigus 
cum  humiditate,  aliaque  similia. 

Exempla  non  desunt,  ubi  cynanche  trache¬ 
alis  cynanchem  tonsillarem  vel  malignam  sub¬ 
secuta  est ;  talia  autem  nequaquam  frequentia 
occurrunt.  Haud  paucis  equidem  sine  ullis 
hisce  causis  supervenit ;  neque  quaestiones  me¬ 
dicorum,  utcunque  diligentes,  causam  manifes¬ 
tam  ad  quam  referatur,  invenire  valuerunt. 


f  Cheyne*s  Essay  on  Cynanche  Trachealis,  p.  25, 

Morbus  nonnunquam  epidemicus  apparet, 
sed  catarrho  similis  multum  ab  aeris  statu  pen¬ 
dere  videtur,  nec  minus  ab  aegri  dispositione 
priore  ;  licet  plures  vel  omnes  familiae  ejusdem 
filios  alium  post  alium  adoriri  possit,  tamen  mi¬ 
nime  contagiosa  est,  neque  a  patre  in  prolem 
haereditatis  more  descendit. 


CAUSA  PROXIMA. 

Tunicae  internae  tracheae  inflammatio  hujus 
mali  incipientis  origo  videtur ;  atque  membra¬ 
na  aliena  supra  dicta,  ab  inflammatione  effecta, 
causa  partis  ejus  secundae  fit  5  de  hac  ta¬ 
men  de  cadaveris  sectione  agentes,  fusius^  di¬ 


cemus. 


DE  CYNANCHE  TRACHEALI* 


DIAGNOSIS. 

Cynanche  trachealis,  ut  videretur,  satis  fa¬ 
cile  ab  omnibus  aliis  hactenus  descriptis  mor¬ 
bis  distinguitur  :  pauci  quidem  morbi  existunt 
quibuscum  confundi  potest. 

Sibilans  iste  strepitus  inspiratione  effectus, 
facultas  devorandi  incolumis  servata,  inflamma¬ 
tionis  in  faucibus  absentia  frequens,  tumoris 
perpetua,  a  cynanche  tonsillari  vel  maligna  sa¬ 
tis  superque  distinguere  valebunt.  Sola  qui¬ 
buscum  confundi  potest  mala  catarrhus,  sunt 
pertussis,  asthma  acutum  Doctoris  Willan. 

Cynanche  trachealis  apud  initium  catarrhi 
vulgaris  speciem  induit,  atque  difficillimum  fit 
verum  tum  ejus  ingenium  cernere.  Medico 
tamen  raro  hoc  morbi  tempore  ipsum  videre 
contigit,  quum  indicia  adeo  levia  sunt,  ut  nec 
parentes  nec  nutrices  metu  afficere  solent ;  sed 
morbo  jam  provecto,  malisque  omnibus  auctis, 

tunc  VOX  peculiaris  illa  stridula,  respiratio  ci¬ 
tata,  oppressa,  facies  livens,  tumida,  medenti 
satis  SLiperque  satisfacient  de  morbi  natura. 

Variae  res  sunt  quae  pertussim  a  cynanche 
tracheali  distinguunt ;  ex  his  praecipuae  se¬ 
quuntur  :  Pertussem  raro  pyrexia  comitatur ; 
accessiones  intermissionesque  clarius  ac  faci¬ 
lius  notantur.  Aegrum  non  nisi  semel  per 
ipsam  vitam  vexat,  et  prae  omnibus  manifeste 
contagio  propagatur ;  dum  cynanche  trachea¬ 
lis,  utcunque  pauculi  medicorum  opinati  sint, 

I 

contagiosa  minime  videtur  ;  prior  etiam  ac¬ 
cessus  insequenti  hominem  procliviorem  reddit. 
Pertussis  accessio  per  vomitum  sponte  sub¬ 
euntem  reprimitur,  cynanche  vero  tracheali  hic 
superveniens  parum  vel  nihil  opitulatur,  nisi 
portio,  quod  rarissime  fit,  mem.branae  tracheam 
obtegentis  simul  expuatur. 

Cynanche  trachealis,  quantumcunque  simili¬ 
tudine  ad  asthma  acutum  doctissimi  Willan 
accedat,  omnibus  signis  probe  deliberatis,  ple¬ 
rumque  ab  eo  discriminari  poterit.  Priore  ita¬ 
que  tussis  aures  nostras  perpetuo  lacessit,  pos- 

teriore  rara  quidem  vel  nulla  existit.  Astlima« 
te  acuto  remissio  indicium  est  notatissimum  ; 
cynanche  nostra  vix  ullam  experitur,  certe  per¬ 
quam  indistinctam  :  atque  asthmate  exinanitio 
aliqua  fere  accidit,  veluti  ructus,  vomitus,  de¬ 
jectiones.  Sub  hujus  initio  pulsus  parum  affi¬ 
citur,  licet  progrediente,  velocior  pleniorque 
reddatur  ;  urina  liquet ;  vox  profunda  croci- 
tans.  In  cynanche  vero  tracheali,  pulsus  ple¬ 
rumque  plenus,  celer,  validus,  cum  febris  ca¬ 
lore,  urina  ruberrima,  voce  stridula,  parva. 


PROGNOSIS. 

Prognosis,  ut  plurimum,  infausta;  sin  minus, 
magna  certe  cautione  proferenda  sententia  est. 
Si  protinus  sub  morbi  initio  medicus  accessit, 
puer  natura  robustus  et  sanus,  si  sputum  libe¬ 
rum,  copiosum,  si  tussis  et  dyspnoea  minus  ur¬ 
gent,  vox  parum  mutata  sit ;  si  malum  denique 

remediis  cedere  videtur  j  tum  fauste  praesagire 
licebit. 

Ex  diverso,  cum  puer  debilis,  et  exinanitio¬ 
nes  necessarias  non  perferre  idoneus  est  ^  cum 
spiritus  difficultas  vehemens,  anxietas  magna  ; 
cum  febris  celeriter  augetur,  pulsu  interea  par¬ 
vo,  debili  ;  cum  sputum  parcum  vel  nullum, 
tussis  accessiones  crebrae  violentae  suffocatio¬ 
nem  intentantes  ;  cum  membra  inferiora  tu¬ 
mescunt  aqua,  vel  convulsiones  adsunt ;  tum 
prognosis  fere  pessima  existimari  debebit. 


CADAVERUM  INCISIO. 

Corporibus  cynanche  extinctis  extrinsecus 
inspectis,  faciem  tumidam,  lividam,  cervicis  ve¬ 
nas  plenas  turgentes,  extrema  humore  plerum¬ 
que  tumefacta  videmus  ;  omnia  demum  signa 
circuitus  per  pulmonem  sanguinis  impediti ; 
ideoque  iis  qui  aqua  submersi  vel  strangulati 
perierunt  simillima. 

In  trachea  et  larynge  reclusa,  notae  inflam¬ 
mationis  vehementis  manifestissimae  videntur  ; 
nunquam  autem,  quantum  ipse  reperire  potui, 
vel  gangraena  vel  ulcere  hae  partes  affectae  fue¬ 
rint.  Membrana  fere  praeter  naturam  produci 
a  glottide  secundum  tracheam  plus  minus  lon¬ 
ga,  nonnunquam  a  larynge  ad  introitum  tra¬ 
cheae  in  thoracem  invenitur :  etiam  per  ramos 
bronchiorum  in  quibusdam  descendit.  Variat 
tam  crassitudine  quam  densitate.  Dr  Cheyne 
de  eadem  agens  haec  verba  fecit :  ‘‘  I  have 
“  seen  this  exudation  gurgling  up  the  epiglot- 
tis,  puriform  and  quite  fluid ;  then  at  the 
‘‘  larynx  possess  more  tenacity;  and,  lastly, 
“  lining  the  lower  parts  of  the  trachea,  firm, 
and  completely  membranous 
Tracheae  parieti  interno  laxe  plerumque  co¬ 
haeret,  aliquando  tamen  firmius  adfigitur.  Doct. 
Home  exemplum  'dedit,  ubi  integra  fuit,  atque 
tubum  cavum  repraesentans  extracta  est : 
idemque  optimus  alias  eodem  libello  scripsit. 


*  Cheyne’s  Essay  on  Cynanche  Trachealis,  p.  20. 

membranam  subinde  posteriore  trachea,  ubi 
cartilagines  nullae  sunt  reperiri ;  hanc  etiam 
sedem  morbi  praecipuam  videri  Illa  qui¬ 
dem  membrana,  quibusdam  adeo  densa  apud 
superiorem  ejus  partem  visa  est,  ut  facile  ibi 
loci  convellere  ac  lacerare  potuerunt ;  dum 
finis  ejus  inferior  gradatim  mollesceret,  in  ma¬ 
teriam  puris  recens  effusi,  vel  muco  commixti 
simillimam.  Haec  species,  fere  flavida,  in  bron¬ 
chiorum  ramos  minutissimos  nonnunquam  pro¬ 
pagatur. 

Pulmonum  superficies  aliquando  subrubra  j 
plerumque  tamen  speciem  naturalem  prae  se  fe¬ 
runt,  raro  notas  inflammationis,  quamvis  tac¬ 
tui  solito  duriores  ;  quod  plerumque  explicari 
potest,  a  distentione  quam  vasa  sanguifera  ne¬ 
cessario  a  respiratione  oppressa  patiuntur. 
Glandes  universae  sub  linguae  radice  atque 
amygdalae  aliquando  turgescere  videntur,  par¬ 
tesque  muco  obductae.' 

Glottis,  epiglottis,  membrana  tracheae  in- 

•  Home  on  Croup,  p.  55. 

terna,  prout  morbus  plus  minus  vehemens  fue« 
rit,  inflammatae  inveniuntur  ;  atque  materia 
muco-purulenta  inter  membranam  istam  et  ad¬ 
ventitiam  conspicitur.  Tunica  ventriculi  in¬ 
terna,  ait  clarissimus  Home,  subinde  molissi- 
ma,  multo  muco  contecta. 


CURATIO. 

Quoniam  morbi  progressus  adeo  sit  velox, 
terminatio  adeo  minax,  manifestum  est  ut  re¬ 
media  strenuissima  adhiberi  debent;  quoque 
citius  usurpatae,  eo  certior  erit  spes  salutis  re¬ 
ducendae.  Hoc  equidem  adeo  verum  est,  ut 
Doct.  Home  memoriae  tradidit,  morbum  peri¬ 
culosissimum  esse  si  medicus  non  ante  tertium 
quartumve  diem  accersitus  fuerit ;  etiam  om¬ 
nino  desperatus  si  stadium  purulentum  jam  in¬ 
ceperit.  Terriar  etiam  adjecit  morbum  ple- 
rumque  lethalem  fore,  ni  signa  terrentia  intra 
sex  horas  lenita  fuerint;  seque  advocatum  prima 

adhuc  die  saepenumero  aegris  fuisse,  qui  nocte 
tantum  antecedente  serio  aegrotare  incepis¬ 
sent,  nihilominus  se  non  nisi  semel  ex  omni¬ 
bus  rem  feliciter  gessisse  Alii  tamen  me- 
dentes,  morbo  quoque  magis  provecto,  felici¬ 
ter  extiterunt.  Signis  quae  cadavere  inciso  in 
conspectum  veniunt,  aliisque  morbum  comitan¬ 
tibus  rite  perpensis,  dubium  non  erit,  hoc  ma¬ 
lum  revera  inflammatione  consistere,  quaprop¬ 
ter  curatio  nostra  hanc  ad  conditionem  diri¬ 
genda  erit. 

Modus  quem  plerique  auctores  sequuntur  hic 
est.  Sanguinem  brachio  mittunt,  tantum  quan¬ 
tum  mali  vehementia,  aetas  pueri,  corporisque 
habitus  postulare  videntur.  Cum  tussis  adest, 
magna  respirandi  difficultas  perquam  molesta, 
aeger  robustus  plenus  est,  sanguinis  missio  con¬ 
tinuetur,  donec  animo  fere  deficiat  puer. 

Sanguinem  quoque  vena  jugulari,  utpote 
quae  sedi  malorum  propior  esset,  mitti  auctores 
sunt.  Id  saepenumero  profuisse,  ut  credam  fa- 


*  Fernar’s  Med.  Hist.  and  Reflections,  vol.  iii.  p,  1J9» 

cile  adducor ;  periculum  nihilominus  a  venis 
ob  tussim  turgentibus  oriri  possit :  quod  tussis 
spiritusque  labor  induxeruntj^adeoque  injussum 
sanguinis  profluvium,  postquam  copia  quanta  sa¬ 
tis  apparuisset  jam  pridem  detracta  est. 

Siquando  indicia  a  sanguinis  missione  gene¬ 
rali  non  mitigata  sint,  aut  brevi  redierint,  tum 
detractio  ejus  specialis  adhibenda  erit :  quem 
ad  flnem  hirudines  gutturi  admoventur,  et  vul¬ 
nera  iis  facta  per  lintea  calida  cruorem  horis 
aliquot  manare  coguntur.  Plurimi  hoc  sangui¬ 
nis  missioni  generali  omnino  supersedere  debe¬ 
re  putant :  ego  utique  hanc  nunquam  non  spe¬ 
ciali  hoc  in  morbo  praemitti  debere  opinor. 

Sanguine  qui  sufficiat  detracto,  vomitorium 
cito  exhibendum  ut  vomere  liberaliter  efficiat, 
quod  plerumque  utilissimum  invenietur  ;  quan¬ 
doquidem  dum  operetur  multum  muci  tenacis¬ 
simi,  etiam  membranae  adventitiae  rejicitur : 
atque  hoc  semper  commodissime  aegro  lenimi- 
ni  est,  nec  raro  morbum  prorsus  amovet,  nullis 
aliis  remediis  exhibitis.  Quod  si  tussis  et  re¬ 
spiratio  impedita  primo  haud  leventur  vomitu, 

iteretur ;  aliquando  expediet  cum  sanguinis  si¬ 
mul  missione  :  sunt  etiam  qui  bis  terve  in  die 
vomere  praecipiunt,  cum  mucum  vel  lympham 
in  trachea  colligi  suspicantur. 

Emplastra  epispastica,  vasis  jam  probe  deple¬ 
tis,  commodissima  reperientur  :  ante  tamen  sic 
non  prosunt,  ut,  Home  dicente,  si  morbus  in¬ 
flammatorius  admodum  sit,  (quod  manifeste  pa¬ 
tet,)  multum  nocent  vehementer  vascula  stimu¬ 
lando. 

Parti  dolenti  quam  proxime  admovenda  sunt ; 
atque  cum  tempus  aliquod  requiritur  effectibus 
eorum  producendis,  etiam  quam  maturrime. 

Quum  vesicatorium  parti  apponitur,  cui  hiru¬ 
dines  antea  admotae  erant,  morsus  earum  lino 
vel  emplastro  leviculo  tegendi  sunt ;  nam  hoc 
modo  cavetur  ne  stranguria  accidet  a  canthari¬ 
de  absorpta.  Aliquando  thoraci  superimponi¬ 
tur  vesicatorium,  atque  tum  fauces  quoque 
camphorae  vel  ammoniae  linimento  perungi  de¬ 
bent. 

Ut  sputum  adjuvetur,  humoresque  cutem 
versus  dirigantur,  medicamenta  ex  antimonio 

propinantur.  Tartras  fere  optimus  habetur,  at- 
(|iie  cum  eo  portiuncula  calomelanos  conjunga¬ 
tur,  non  quo  calomelas  hoc  in  morbo  specificum 
aliquis  credat,  sed  quo  ab  his  junctis  in  aliis 
puerorum  febribus  optimi  videantur  effectus. 
Antimonium  quidem  sic  copulatum  multo  diu¬ 
tius  ventriculo  retinetur,  quam  simplex  fuisset : 
ideoque  vires  ejus  catharticae,  sudatrices,  nau¬ 
seosae,  haud  mediocriter  augentur. 

Efficaciam  antimonii  adhuc  augere  ad  bal- 
neum  calidum  confugerunt.  Remedium  qui¬ 
dem  illud  cynanche  tracheali  semper  praecipi¬ 
tur  :  atque  hinc  usum  quidem  adeo  universum 
obtinuit,  ut  fere  antequam  medicus  arcessitus 
fuerit  adhibitum  est :  sin  minus,  tempus  ille  mi¬ 
nime  terendum,  nam  dum  aeger  in  solio  stat, 
sanguis  vel  commodissime  mittitui,  aut  emeti¬ 
cum  exhibetur. 

Victus  per  totum  hunc  morbum  refrigerato¬ 
rius  esse  debet :  atque  si  alvus  tardior,  medica¬ 
mentis  alacrioribus  compositis  moveatur,  inter 
quae  calomelas  locum  principem  tenere  debet. 
T)e  hujus  quidem  remedii  efficacia  diversissi- 

mae  extant  sententiae.  Calomelas,  procul  du¬ 
bio,  consilio  ut  alvum  purget  exhibitum,  aut  tar- 
trate  antimonii  adjectum,  commodissime  ope¬ 
ratur:  quod  vero  specifxum  in.  cynanche  tra¬ 
cheali,  perinde  ac  cinchona  in  febre  intermit¬ 
tente,  agat,  veiuti  a  Doctore  Rush  Philadelphi- 
ensi  dictum,  nimium  utique  periclitari  vide¬ 
tur 

Doctissimus  J.  Hamilton,  rei  obstetricae  pro¬ 
fessor,  de  utilitate  ejus  probe  persuasus,  eo  sae¬ 
pe  cum  balneo  calido  solo  auxiliante  utitur  : 
insigni  hercule  felicitate,  cum  in  omni  exem- 
plo,^’  confirmat,  ‘‘  quo  exhibitum  fuit  ante- 
quam  labiorum  livor,  aliaque  lethalia  signa 
supervenissent,  (jam  quadraginta  et  plures,) 
et  morbum  omnino  fugavit,  et  concussio- 
nem  corporis  puerilis  aliquam  prohibuit  f.’’ 
Post  balneum  calidum  administratum  ab  uno 
ad  quinque  calomelanos  grana  pro  infantis  ae¬ 
tate  adhiberi  jubet,  hora  quaque  repetenda,  do- 


•  Rush  Med.  Inq.  and  Observ.  vol.  i,  p.  145, 
f  Hamilton  on  Diseases  of  Chiidren,  p.  1 49, 

nec  respiratio  manifeste  liberior  facta  sit ;  quo 
facto,  paulatim  subducendum  est,  una  primum, 
tum  duabus,  tum  tribus,' quatuor  denique  horis 
interpositis,  pro  ratione  signorum  vehementiae. 
Haec  curatio,  dicit  ille,  vomitum  et  dejectiones 
materiae  viridis  atrisque  (spinaciae  coctae  sub¬ 
similis)  superinducit,  quae  raro  non  aegrotanti 
opitulatur. 

Praecipua  hujus  morbi  remedia  jam  recensui ; 
alia  tamen  manent  auxilia  attentionem  medici 
jure  sibi  vindicantia. 

Si  emeticum  non  deorsum  operetur,  purgan¬ 
tia  nunquam  negligenda  sunt.  Ex  his  submu- 
rias  hydrargyri  mitis  seligendus  est,  quippe 
qui  facillime  pueris  ministrari  possit ;  vel  ta¬ 
bellae  placentulae  magnesiam  albam  habentes 
saccharoque  dulcidulae,  quas  Home  usui  com¬ 
mendavit,  exhibeantur. 

Idem  vaporem  ex  aceto  cum  aqua  calida  in¬ 
halari  jussit ;  atque  cum  aliae  cynanches  spe¬ 
cies  hoc  modo  leventur,  huic  istique,  praeser¬ 
tim  in  morbo  provecto,  adhiberem. 

Antispasmodica,  veluti  opium,  moschus,  po- 

lygala  seneka,  maxime  assafoetida  laudata  sunt 
ut  auxilia,  et  certe  utilia  esse  possunt.  Nun¬ 
quam  certe  his  solis  fidendum  erit. 

Quum  haec  remedia  praecipue  ad  inflamma¬ 
tionem  arcendam  vel  opprimendam  valent,  mani¬ 
festum  est  ut  primis  morbi  temporibus  his  uten¬ 
dum  est ;  quoniam  postquam  malum  aliquam¬ 
diu  duraverit,  atque  membrana  semel  formata 
fuerit,  magna  materiae  purulentae  copia  in 
trachea  bronchiisque  colligitur,  exinanitiones 
non  amplius  erunt  utiles,  imo  noxiae  potius, 
quando  pulsus  frequens,  aliaque  debilitatis  sig¬ 
na  tum  plerumque  occurrunt.  Nunc  plane 
videtur  medicinam  nihil  profuturam  esse  ^  ni¬ 
hilominus,  quum  vel  placendi  gratia  aliquid 
tentandum  est,  emeticum  exhiberem,  quia  vi¬ 
res  corporis  ab  eo  incitari  poterint,  atque  sic 
membrana  morbida  ejiciatur ;  vel  tussim  per 
effluvia  aut  vaporem  calidum  inspiratum  exci¬ 
tare  conarer,  ne  spes  misello  prorsus  deficiat. 

Arteriae  asperae  sectionem  quasi  ultimum 

•V. 

praesidium  commendarunt,  et  Dr  Home,  qui 
tamen  rem  ipsam  nunquam  ut  videtur  exper- 

tus  est,  calculum  suum  adjecit.  Nihilominus 
in  quibusdam  exemplis  tentata  est,  sed  sem- 
per,  ni  fallor,  infeliciter :  equidem  signa  quae 
parte  incisa  videntur,  nequaquam  facilem  cu¬ 
rationem  promittunt ;  membrana  enim  raro  tam 
firmiter  cohaeret,  ut  forcipe  protrahi  posset. 
Quinetiam,  si  ea  constaret  fluidam  ejus  por- 
.tionem,  tracheam  inferiorem  bronchiosque  sem- 
per  implentem  removeri  nequiret,  quae  inter 
praecipuas  respirandi  remoras  est,  et  ipsa  mor¬ 
tem  afferre  sufficeret. 


FINfS. 


